27 sterf in gru-ongelukFoto: ArriveAlive/Twitter 27 mense is Donderdagaand dood en 32 beseer in ’n gru-ongeluk in Pinetown, KwaZulu-Natal, nadat ŉ vragmotor teen vier minibustaxis’s en ŉ motor gebots het. Werner Vermaak, woordvoerder van ER24, sê die ongeluk het kort voor 19:00 op die hoek van Field’s Hillweg (M13) en Richmondweg gebeur. Vermaak sê talle lyke en wrakstukke het oor die pad gestrooi gelê. Volgens ooggetuies het die vragmotor glo in Fieldshillweg gery toe dit naby die kruising in die voertuie vasgery het. Die vragmotor se remme het glo nie gewerk nie. “Meeste van de mense is uit die voertuie geslinger weens die impak. Die brandweer en reddingsdienste moes meganiese toerusting gebruik om mense uit die wrakstukke te verwyder,” het Vermaak bygevoeg. Hy sê tien mense is kritiek beseer in die ongeluk. Die presidensie het Donderdagaand in ŉ verklaring gesê Jeff Radebe, waarnemende president, is geskok deur die ongeluk. Mac Maharaj, woordvoerder van die presidensie, sê Radebe het Zuma, wat die G20-beraad in Rusland bywoon, ingelig oor die ongeluk. Dipuo Peters, minister van vervoer, het intussen beveel dat ŉ hoëvlakondersoek gedoen word. Peters het haar meegevoel met die families en vriende van die oorledenes betuig. Foto: ER24/Twitter Foto: ArriveAlive/Twitter